《祖饯三山赵茂实二首 其一》
宋代·程公许

煌煌洛阳城，衢术万国通。车尘日交骛，襟期那易同。

目成者谁欤，言笑春怡融。我自商声歌，君亦手丝桐。

西风忽以厉，高情逐云鸿。辍笔金銮坡，一麾沧海东。

补过要汲直，草诏须陆公。盈庭愕相顾，蹇蹇胡不容。

君去我独留，我阙谁与攻。况复狗尾续，羞颜莲炬红。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。